PREDSJEDNIČKI kandidat Dario Juričan, koji vodi administrativno-pravnu bitku oko prava na ime Milan Bandić, pokrenuo je firmu.

Firma se zove Milan Bandić usluge protuusluge jdoo, a Juričan navodi kako će njome spasiti hrvatsku ekonomiju. Da je firma uistinu registrirana, vidi se na poslovnim servisima.

"Najbolji hrvatski poduzetnici i domoljubi kao Miroslav Kutle i Zdravko Mamić otišli su na službeni put u BiH, ostalo je na meni da spasim hrvatsko poduzetništvo!

Odlučio sam svojim znanjem, savjetima, svojom tvrtkom pomoći hrvatskom narodu da se obogati brzo i lako!

Milan Bandić usluge protuusluge jdoo dovest će svakog građanina u centar adventske zarade; savjetovati kako odabrati eskort pratnju, kako tunele farbati dvaput, ponuditi savjetovanje vezano uz porezena odterećenja - ne želite radi lošeg savjeta završiti u Međugorju.

Tekst se nastavlja ispod oglasa

Kao dugogodišnji pouzdani partner razvoja društva, svojom PR mašinerijom građane i zajednicu uvjeravamo da je upravo promjena koju mi nudimo, promjena koja im treba!

Tvrtka Milan Bandić usluge protuusluge sve će napraviti za nerazumnu naknadu!", naveo je Juričan.

Nova firma ima i svoju web stranicu milanbandic.org, na kojoj se navode usluge poput adventskih kućica, eskorta, farbanja tunela, zlatnog WC-a, transfera igrača i druge, a tu je i video u kojem se Juričan predstavlja kao direktor firme.